**Εργαστήριο 1**

**Γνωριμία των ομάδων, Παιδαγωγικό συμβόλαιο, Ανίχνευση των προηγούμενων γνώσεων και προσδοκιών**

Το συγκεκριμένο εργαστήριο έχει σαν περιεχόμενο α. τη συγκρότηση και γνωριμία των μελών των ομάδων υπό το πρίσμα της συγκεκριμένης θεματικής και του έργου που πρόκειται να αναλάβουν. Σε αυτό το πλαίσιο θα διατυπωθεί, γνωστοποιηθεί και συμφωνηθεί το Παιδαγωγικό συμβόλαιο που αφορά στη συγκεκριμένη αποστολή. Θα ήταν επιθυμητό στο σημείο αυτό να διατυπωθούν προτάσεις από όλους/ες τους/τις συμμετέχοντες/ουσες για τους όρους και το περιεχόμενο αυτού του συμβολαίου, ώστε να μην αισθάνονται οι εμπλεκόμενοι/ες ότι κάποια πράγματα είναι επιβεβλημένα, αλλά ότι αποτελούν προϊόντα κοινής και αμοιβαίας δέσμευσης. Πολύ σημαντικό επίσης είναι να δοθεί το πλαίσιο εργασίας και να εξηγηθεί ότι το συγκεκριμένο πρόγραμμα θα προσεγγιστεί με μία διαφορετική, καινοτομική μέθοδο που θα προϋποθέτει και θα συνδυάζει την ενεργό συμμετοχή, την εποικοδομητική συζήτηση, την ανάπτυξη πρωτότυπου περιεχομένου γραπτού και εικονιστικού, καθώς και πρωτότυπου εργαλείου προσπέλασης των εικονιστικών υλικών που προέρχονται από τη διαφήμιση και την Τέχνη. Το εργαστήριο κλείνει με την ενεργοποίηση/κινητοποίηση της περιέργειας και την ανάπτυξη γόνιμου προβληματισμού και ανταλλαγής ιδεών, σκέψεων και απόψεων σε σχέση με τα ζητήματα έμφυλων διακρίσεων και βίας στα ΜΜΕ και την Τέχνη που εμπερικλείει το υπό ανάπτυξη πρόγραμμα.

**Προσδοκώμενα Αποτελέσματα**

Αναμένεται οι μαθητές/τριες:

-Να διατυπώνουν κριτήρια συγκρότησης των ομάδων

-Να αιτιολογούν τις επιλογές των κριτηρίων

-Να αναγνωρίζουν τη χρησιμότητα της ύπαρξης παιδαγωγικού συμβολαίου

-Να αποδέχονται τους ρόλους που τους ανατίθενται στο πλαίσιο του συγκεκριμένου έργου

-Να συμμετέχουν ενεργά στη διαμόρφωση ενός πλαισίου εργασίας

-Να υιοθετούν τη μεθοδολογία εργασίας του προγράμματος

-Να διερωτώνται πάνω στη νέα γνώση

**Προτεινόμενες δραστηριότητες**

1. Δραστηριότητες

Α. Χωρισμού σε υποομάδες

Β. Ζεστάματος

Γ. Γνωριμίας

Δ. Προσδοκιών

Ε. Ενεργοποίησης και δεσίματος της ομάδας

Στ. Εμπιστοσύνης – συνεργασίας- επικοινωνίας

2. Ιδεοθύελλα/Καταγραφή των απόψεων

**Εργαστήριο 2**

**Ευαισθητοποίηση γύρω από το φαινόμενο-Πλαίσιο, Εργαλεία Ανάλυσης των εικόνων**

Τα παιδιά καλούνται να κατασκευάσουν εργαλείο προσπέλασης εικονιστικού υλικού βασιζόμενα α. στο μοντέλο Perkins και β. στις ροές μαθησιακών δραστηριοτήτων και ρουτίνες σκέψης. Τα εργαλεία θα δοθούν στους/στις μαθητές/τριες με την *προβολή παρουσίασης* (περιλαμβάνεται στο υλικό του προγράμματος) η οποία μπορεί να έχει δοθεί από προηγουμένως στα παιδιά (μέσω e class ή με ηλεκτρονική αλληλογραφία). Αναμένεται ότι θα συνδυάσουν τα δύο αυτά υλικά, ώστε να καταλήξουν σε ένα πρωτότυπο εργαλείο που θα είναι λειτουργικό για την προσέγγιση του συγκεκριμένου προγράμματος. Σε πρώτη προσέγγιση τα δομικά στοιχεία θα συναποφασιστούν στο πλαίσιο των μικροομάδων. Το αποτέλεσμα της συνεργασίας θα τεθεί και πάλι σε διαπραγμάτευση, στην ολομέλεια. Το εργαστήριο θα ολοκληρωθεί με την από κοινού υιοθέτηση του μοντέλου που θα εφαρμόσουν για την προσέγγιση, ανάλυση και ερμηνεία των εικόνων που θα περιλαμβάνονται στα φύλλα εργασίας των εργαστηρίων 3, 4, 5.

**Προσδοκώμενα αποτελέσματα**

Αναμένεται οι μαθητές/τριες:

-Να αναγνωρίζουν και να περιγράφουν το φαινόμενο των έμφυλων διακρίσεων και της βίας

-Να διακρίνουν ομοιότητες και διαφορές διαφορετικών εργαλείων ανάλυσης που προορίζονται για την προσπέλαση εικονιστικού υλικού

-Να οργανώνουν κριτήρια κατασκευής εργαλείου ανάλυσης και ερμηνείας εικονιστικού υλικού

-Να επιλέγουν δομικά στοιχεία συγκρότησης του πλαισίου μελέτης και επεξεργασίας εικόνων και εικαστικών έργων

-Να συνθέτουν διαφορετικά περιεχόμενα για την κατασκευή ενός νέου εργαλείου αναφοράς

**Προτεινόμενες δραστηριότητες**

-Αφόρμηση/Κατευθυνόμενος διάλογος

-Παρακολούθηση παρουσίασης σχετικά με κατασκευασμένα εργαλεία που μπορεί να αποτελέσουν τη βάση συζήτησης του εικονιστικού υλικού

-Ενδοομαδική συζήτηση για την επιλογή δομικών στοιχείων κατασκευής ενός λειτουργικού εργαλείου μελέτης του εικονιστικού υλικού που θα περιλαμβάνεται στα φύλλα εργασίας

- Καταγραφή των επιλογών των επιμέρους ομάδων

-Ανακοίνωση των αποτελεσμάτων στην ολομέλεια των επιμέρους συζητήσεων

-Σύνθεση εργαλείου κοινού για όλες τις ομάδες

**Εργαστήριο 3**

**Σεξιστική γλώσσα στα ΜΜΕ και την Τέχνη**

Οι μέθοδοι παρατήρησης και ανάλυσης εικόνων προσφέρουν ένα πρότυπο διαδικασίας παρατήρησης σύμφωνα με το οποίο οδηγείται ο παρατηρητής σε τομείς βαθύτερης κατανόησης τους, ενεργοποιώντας, παράλληλα, τη διάθεσή του για στοχασμό πάνω στο θεματικό περιεχόμενο των συγκεκριμένων απεικονίσεων. Πρόκειται για μια συστηματικά σχεδιασμένη διαδικασία η οποία στοχεύει στο να γίνει κατανοητό το έργο μέσα από την ερμηνεία του και την απόδοση νοήματος. Εκτός από την εφαρμογή του δομημένου πρωτότυπου εργαλείου στα φύλλα εργασίας υπάρχουν ερωτήσεις που κατευθύνουν τους/τις μαθητές/τριες στα σημεία που θα πρέπει να δοθεί η έμφαση για την παραγωγή καθενός γραπτού κειμένου που ολοκληρώνει το εργαστήριο. Εννοείται ότι το κάθε κείμενο θα είναι προϊόν συμφωνίας έπειτα από διαπραγμάτευση και επιχειρηματολογία.

**Προσδοκώμενα αποτελέσματα**

Αναμένεται οι μαθητές/τριες:

-Να κατανοούν τι είναι ο σεξισμός στη γλώσσα

-Να διακρίνουν πώς ο σεξισμός συνδέεται με τη δομή και τη μορφή της γλώσσας

-Να εφαρμόζουν στη μελέτη τους δομημένο εργαλείο ανάλυσης, επεξεργασίας και ερμηνείας

-Να αντιλαμβάνονται τις γλωσσικές σχέσεις ισχύος και υποτίμησης/απαξίωσηςστον προφορικό και τον γραπτό λόγο

-Να εντοπίζουν και αναλύουν τι είδους στερεότυπα και απόψεις για τα δύο φύλα δείχνει ο τρόπος που μιλάμε

-Να ενθαρρύνουν τη χρήση νεολογισμών που ακυρώνουν τη διατήρηση των διακρίσεων και των ανισοτήτων στη χρήση της γλώσσας και την καθημερινή έκφραση

-Να επικρίνουν την αναπαραγωγή σεξιστικών γλωσσικών εκφράσεων

- Να αξιοποιούν, στην καθημερινή τους έκφραση και επικοινωνία, γλώσσα που εκφράζει την ισότητα των φύλων

**Προτεινόμενες δραστηριότητες**

-Εργασία σε ομάδες

-Ενασχόληση με το 1ο φύλλο Εργασίας

-Εφαρμογή του εργαλείου ανάλυσης, επεξεργασίας και ερμηνείας εικονιστικού υλικού

-Ανάπτυξη επιχειρηματολογίας στις μικροομάδες



-Σύνθεση επιμέρους κειμένων

-Ανακοίνωση των επιμέρους κειμένων στην ολομέλεια

**Φύλλο Εργασίας 1**

**3ο Εργαστήριο: Σεξισμός στη γλώσσα**

*Σεξισμός* είναι η πρακτική της διάκρισης ενός ατόμου με γνώμονα το φύλο του. Στη σύγχρονη κοινωνία, η διάκριση αυτή γίνεται εις βάρος των γυναικών, γεγονός που αντικατοπτρίζεται και στη γλωσσική μας χρήση και συμπεριφορά (*γλωσσικός σεξισμός*).



* Το ασθενές φύλο.
* Ο Χ δεν φαίνεται αρκετά άντρας.
* Πώς ντύνεται έτσι, κορίτσι πράμα;
* Είναι πολύ πεταχτή.
* Οι άντρες δεν κλαίνε.
* Κορίτσι για σπίτι.
* Η γυναίκα δεν πρέπει να προκαλεί.
* Ομολόγησε ότι είναι ομοφυλόφιλος.

Μελετήστε προσεκτικά τις παραπάνω εικόνες με βάση το εργαλείο που κατασκευάσαμε και στη συνέχεια γράψτε ένα κείμενο δίνοντας έμφαση: α. στο πώς εκφράζονται τα επαγγέλματα, β. ποιες στερεότυπες εκφράσεις είναι υποτιμητικές για τους ρόλους των δύο φύλων και γ. πώς παρουσιάζονται οι συμπεριφορές των γυναικών.

**Εργαστήριο 4**

**Έμφυλα Στερεότυπα στα ΜΜΕ και την Τέχνη**

**Προσδοκώμενα αποτελέσματα**

Αναμένεται οι μαθητές/τριες

-Να αναρωτιούνται πώς οι ιδέες και οι απόψεις για τους άντρες και τις γυναίκες προωθούνται ήδη από τη βρεφική και την παιδική ηλικία.

-Να κατανοούν ότι το κοινωνικό φύλο συνδέεται με προκαθορισμένους ρόλους που συνιστούν διακρίσεις και ανισότητα

-Να προβληματίζονται για τον τρόπο που προβάλλονται οι άντρες και οι γυναίκες στις διαφημίσεις.

-Να αναθεωρούν τις απόψεις τους σχετικά με ανδρικά και γυναικεία επαγγέλματα

-Να κρίνουν τις πρακτικές των ΜΜΕ με τις οποίες κάποιες δραστηριότητες και συνήθειες συνδέονται με άντρες και με κάποιες άλλες οι γυναίκες.

-Να εντοπίζουν και αναλύουν διάφορα στερεότυπα που διακρίνουν τα επαγγέλματα σε «ανδρικά» και «γυναικεία».

-Να αποδομούν τις απόψεις που περιορίζουν τα φύλα σε συγκεκριμένους ρόλους

**Προτεινόμενες δραστηριότητες**

-Εργασία σε ομάδες

-Ενασχόληση με το 2ο φύλλο Εργασίας

-Εφαρμογή του εργαλείου ανάλυσης, επεξεργασίας και ερμηνείας εικονιστικού υλικού

-Ανάπτυξη επιχειρηματολογίας στις μικροομάδες


-Σύνθεση επιμέρους κειμένων

-Ανακοίνωση των επιμέρους κειμένων στην ολομέλεια

**Φύλλο Εργασίας 2**

**4ο Εργαστήριο: Στερεότυπα των φύλων στα ΜΜΕ και την Τέχνη**





**Εικόνα : Μπαλωμένος, Π. (2011)**

Αφού παρατηρήσετε προσεκτικά τις εικόνες και συζητήσετε κάνοντας χρήση του εργαλείου που κατασκευάσαμε για την προσπέλαση του εικονιστικού υλικού γράψτε ένα κείμενο που θα δίνει έμφαση στα ακόλουθα:

Α. Τι είδους απόψεις και ιδέες προβάλλονται για τα δύο φύλα;

Β. Η θέση της γυναίκας στην κοινωνία έχει αλλάξει ή εξακολουθούν να υπάρχουν στην καθημερινότητα των γυναικών εικόνες όπως οι παραπάνω;

Γ. Έχετε υπόψη σας και άλλες τέτοιες απόψεις για τους άντρες και τις γυναίκες;

Δ. Τελικά, ποια είναι η γνώμη σας; Υπάρχουν «ανδρικά» και «γυναικεία» επαγγέλματα, ρόλοι, παιχνίδια, ασχολίες;

**Εργαστήριο 5**

**Λεκτική και Σωματική Βία στα ΜΜΕ και την Τέχνη**

**Προσδοκώμενα αποτελέσματα**

Αναμένεται οι μαθητές/τριες:

-Να περιγράφουν τις διάφορες εκφάνσεις τις λεκτικής και σωματικής βίας.

-Να ανακαλύπτουν και να αναλύουν ποια είναι η οπτική του θύματος και ποια είναι η οπτική του θύτη.

-Να εξηγούν με ποια έμφυλα στερεότυπα συνδέεται η οπτική του θύματος και με ποια η οπτική του θύτη.

-Να διακρίνουν τις αιτίες των ενδοιασμών των θυμάτων στο να καταγγείλουν τους θύτες

-Να συσχετίζουν τις μορφές βίας με το κοινωνικό συγκείμενο εντός του οποίου ασκούνται αυτές

**Προτεινόμενες δραστηριότητες**

Εργασία σε ομάδες

-Ενασχόληση με το 3ο φύλλο Εργασίας

-Εφαρμογή του εργαλείου ανάλυσης, επεξεργασίας και ερμηνείας εικονιστικού υλικού

-Ανάπτυξη επιχειρηματολογίας στις μικροομάδες

-Σύνθεση επιμέρους κειμένων

- Ανακοίνωση των επιμέρους κειμένων στην ολομέλεια

**Φύλλο εργασίας 3**

**5ο Εργαστήριο: Λεκτική και Σωματική Βία στα ΜΜΕ και την Τέχνη** <https://www.youtube.com/watch?v=3AF9Rjki0DE> <https://www.youtube.com/watch?v=aBLsWpymxsg>



**Εικόνα 1: Νικολά Πουσέν, Η Aρπαγή των Σαβίνων Γυναικών, περ. 1633-4, λάδι σε καμβά, Μητροπολιτικό Μουσείο Τέχνης, Νέα Υόρκη**



**Εικόνα 2: Τιντορέτο, Η Σωσσάνα και οι πρεσβύτεροι.**

Αφού δείτε το βίντεο, παρατηρήστε προσεκτικά τις εικόνες και συζητήσετε κάνοντας χρήση του εργαλείου που κατασκευάσαμε για την προσπέλαση του εικονιστικού υλικού, γράψτε ένα κείμενο που θα δίνει έμφαση στα ακόλουθα:

Α. Τι είδους βία εντοπίζετε στα παραπάνω; Β. Ποια στερεότυπα αναπαράγονται μέσα από τα παραπάνω για τον άντρα και ποια στερεότυπα για τη γυναίκα; Γ. Τι είδους προκαταλήψεις υπάρχουν για τον άντρα και τη γυναίκα σε τέτοια περιστατικά βίας;

**Εργαστήριο 6**

**Καλές Πρακτικές**

Στο συγκεκριμένο εργαστήριο τα παιδιά με ευρηματικό, παραγωγικό και δημιουργικό τρόπο καλούνται να προτείνουν, με αφορμή το φύλλο εργασίας, πώς μπορούν να αξιοποιηθούν από τα ΜΜΕ και την Τέχνη πρακτικές θετικών παραδειγμάτων προς την κατεύθυνση της άρσης των στερεοτύπων των φύλων. Καλούνται επίσης να σκεφτούν, να συζητήσουν και να καταγράψουν μερικές καλές πρακτικές στους τομείς της νομοθεσίας, της δεοντολογίας, των Μ.Μ.Ε και της Εκπαίδευσης. Τα παραπάνω θα αποτυπωθούν σε κείμενα των οποίων όλες οι προτάσεις θα συμπεριληφθούν σε τελικό κείμενο το οποίο μπορεί να αναρτηθεί και αυτό, όπως και η τελική αφίσα σε εμφανές σημείο του χώρου της σχολικής μονάδας.

**Προσδοκώμενα αποτελέσματα**

Αναμένεται οι μαθητές/τριες:

-Να προτείνουν θεσμικές δράσεις που:

α. εδράζονται στο σεβασμό της αρχής ισότητας των φύλων και το σεβασμό της προσωπικότητας του ατόμου

β. περιλαμβάνουν ορισμούς των όρων που σχετίζονται με τα στερεότυπα λόγω φύλου και τις διακρίσεις που προκύπτουν από αυτά, εστιάζοντας στο χώρο των ΜΜΕ

- Να αντιλαμβάνονται την αναγκαιότητα ύπαρξης κωδίκων δεοντολογίας που:

α. διασφαλίζουν την προβολή των ποικίλων σύγχρονων ρόλων γυναικών και ανδρών που έχουν στη δημόσια και ιδιωτική ζωή

β. προωθούν την παρουσία ανδρών και γυναικών διαφόρων ηλικιών, επαγγελμάτων και ικανοτήτων

γ. αυξάνουν την προβολή ανδρών και γυναικών ως ατόμων εξίσου ικανών για:

α) την άσκηση όλων των επαγγελμάτων, ώστε να σταματήσουν τα ΜΜΕ να αναπαράγουν το στερεότυπο της έμφυλης κατανομής της εργασίας και β) τη λήψη αποφάσεων τόσο στην ιδιωτική, όσο και στη δημόσια ζωή

δ. περιλαμβάνουν προβλέψεις που αφορούν στον περιορισμό της προβολής της έμφυλης βίας, δεδομένου ότι αυτή συνιστά μορφή διάκρισης κατά των γυναικών.

- Να κρίνουν ως σημαντική την εκπαίδευση σε θέματα φύλου (gender training) και την ευαισθητοποίηση

**Προτεινόμενες δραστηριότητες**

-Εργασία σε ομάδες

-Ενασχόληση με το 4ο φύλλο Εργασίας

-Εφαρμογή του εργαλείου ανάλυσης, επεξεργασίας και ερμηνείας εικονιστικού υλικού


-Ανάπτυξη επιχειρηματολογίας στις μικροομάδες

-Σύνθεση επιμέρους κειμένων

-Ανακοίνωση των επιμέρους κειμένων στην ολομέλεια

**Φύλλο Εργασίας 4**

**6ο Εργαστήριο: Καλές Πρακτικές**



Οι παραπάνω εικόνες δείχνουν πώς μπορούν να αξιοποιηθούν από τα ΜΜΕ και την Τέχνη πρακτικές θετικών παραδειγμάτων προς την κατεύθυνση της άρσης των στερεοτύπων των φύλων. Μπορείτε να σκεφτείτε, να συζητήσετε και να καταγράψετε μερικές καλές πρακτικές στους τομείς της νομοθεσίας, της δεοντολογίας, των Μ.Μ.Ε και της Εκπαίδευσης;

**Εργαστήριο 7**

**Ανασκόπηση των Εργαστηρίων - Αξιολόγηση**

Περιλαμβάνονται δραστηριότητες ανασκόπησης και κλεισίματος της θεματικής και των υποθεματικών.

**Προσδοκώμενα αποτελέσματα**

Αναμένεται οι μαθητές/τριες:

- Να συνδυάζουν τα αποτελέσματα των επιμέρους εργαστηρίων για να διαμορφώσουν μια συνολική πρόταση.

-Να συνθέτουν τις επιμέρους και πιθανόν αντικρουόμενες απόψεις για τη συνολική πορεία

-Να ασκούν κριτική για την μαθησιακή προσέγγιση.

-Να διαμορφώνουν νέες προτάσεις για τη συνέχεια

- Να επινοούν εναλλακτικές θεώρησης των συγκεκριμένων θεμάτων

**Προτεινόμενες δραστηριότητες**

-Επιχειρηματολογία

-Δημιουργία Οδηγού με τη σύνθεση των προϊόντων όλων των ομάδων

-Κατασκευή αφίσας

-Δημιουργία κοινωνικού μηνύματος

-Συμπλήρωση φύλλου ετεροαξιολόγησης

-Συμπλήρωση φύλλου αυτοαξιολόγησης